Nogle af skolens mindste børn falder i søvn hen over bordet i klassen ved middagstid. Andre bryder grædende sammen sidst på dagen.

Ifølge en lang række børnehaveklasseledere er det nogle af konsekvenserne af, at 6-årige i landets børnehaveklasser har fået en markant længere skoledag.

I en rundspørge foretaget af Politiken Research svarer 4 ud af 5 børnehaveklasseledere, at den nye skoleuge på 30 timer går ud over børnenes trivsel. Rundspørgen er foretaget blandt landets 2.554 børnehaveklasseledere, hvoraf 468 har svaret. 49 procent svarer, at børnene i meget lav grad eller slet ikke trives.